kardosdrur/scandi-wiki huggingface dataset:
Malik Bendjelloul

Malik Bendjelloul (14. september 1977 – 13. maj 2014) var en svensk journalist og dokumentarist samt tidligere barneskuespiller. Malik Bendjelloul blev verdenskendt for sin dokumentarfilm, Searching for Sugar Man, som omhandlede den amerikanske sanger Sixto Diaz Rodriguez. Han vandt i 2013 en Oscar for filmen.

Liv og karriere

Malik Bendjelloul blev født i Ystad i Sverige som søn af fysikeren Hacène Bendjelloul og tolken Veronica Schildt Bendjelloul.
Han voksede op i den centrale og sydlige del af Sverige. I løbet af 1990'erne arbejdede han som barneskuespiller for SVT.

I sine unge år studerede han journalistik og medievidenskab på Kalmar Universitet. Efter endt uddannelse begyndte Bendjelloul at arbejde som reporter hos SVT, men han forlod jobbet igen efter en kort periode til fordel for et job som instruktør på en række dokumentarfilm om bl.a. musikerne Elton John, Rod Stewart, Björk og Kraftwerk.

Omkring årtusindskiftet filmede han to fans af musikeren Sixto Diaz Rodriguez i Cape Town, Sydafrika, som var af den opfattelse, at amerikaneren for længst var død. Malik Bendjelloul påbegyndte nu en historisk eftersøgning på den amerikanske musiker, som endte med at blive til en hel dokumentarfilm om Rodriguez. Dokumentarfilmen tog fem år at producere, men undervejs i forløbet løb Bendejlloul tør for penge. Dette bevirkede, at de sidste scener af filmen måtte optages med hans iPhone. Under filmoptagelserne blev Sixto Diaz Rodriguez fundet i live ved en byggeplads i Detroit, USA, og derefter optrådte han til massevis af koncerter i Sydafrika.

Malik Bendjellouls dokumentarfilm Searching for Sugar Man om Rodriguez vandt en Oscar for bedste dokumentarfilm i 2013. Desuden opnåede filmen kommerciel succes og indbragte ca. 20 millioner kroner til Bendjelloul. Dokumentarfilmen genoplivede desuden Rodriguezs karriere efter udgivelsen.

I 2013 blev Bendjelloul inviteret til at være vært på det svenske radioshow Sommar i P1, hvorunder han fortalte lytterne om processen bag filmen Searching for Sugar Man.

Død

Malik Bendjelloul blev fundet død i sin lejlighed i Stockholm den 13. maj 2014. Den følgende dag afslørede hans bror, Johar Bendjelloul, at Malik havde begået selvmord efter at have gennemgået en regulær periode med stress og depression. Malik Bendjelloul blev kun 36 år gammel.

Eksterne henvisninger 
  

Filminstruktører fra Sverige
Journalister fra Sverige
Personer fra Ystad
Skovgøgelilje

Skovgøgelilje (Platanthera chlorantha), ofte skrevet skov-gøgelilje, er en 15-50 cm høj orkidé. Den er vidt udbredt i Europa fra de Britiske Øer i vest til Rusland og Kaukasus i øst. Skovgøgelilje vokser i skove og på tør græsslette op til 2000 moh. Arten har hvidlige blomster i en stor aksformet blomsterstand.

Den kendes fra bakkegøgelilje på, at der i blomsten er stor afstand mellem støvknappens to rum, og at afstanden bliver større nedadtil. Den blomstrer normalt et par uger før bakkegøgelilje, hvilket herhjemme sker i juni. I Danmark findes den hist og her i næringsrige skove og på overdrev i næsten hele landet. I det øvrige Skandinavien findes den både i Norge og Sverige.

Noter 

Flerårige urter
Gøgelilje

Gøgelilje (Platanthera) er en slægt af orkidéer, som er udbredt med 85 arter i verden. De fleste findes i Amerika og Asien, men enkelte også i Europa og Nordafrika.

Arter 
Af de 85 arter findes tre i Norden:
 Skovgøgelilje, Platanthera chlorantha
 Bakkegøgelilje, Platanthera bifolia
 Lapgøgelilje, Platanthera obtusata

Noter 

Planteslægter
Gøgeurt-familien
SEHA League 2013-14

SEHA League 2013-14 var den tredje sæson af SEHA League.

Ligaen havde deltagelse af ti hold fra Bosnien og Hercegovina, Hviderusland, Kroatien, Makedonien, Montenegro, Serbien og Slovakiet. De 10 hold spillede først en dobbeltturnering, hvor alle spillede mod hinanden både ude og hjemme. De fire bedst placerede hold gik videre til slutspillet, der blev afviklet i final 4-format.

Mesterskabet blev vundet af RK Vardar fra Makedonien, som vandt ligaen for anden gang. Første gang var i 2011-12. I finalen vandt makedonerne med 29-27 over Brestskij GK Mesjkov fra Hviderusland. Bronzemedaljerne gik til RK Zagreb Croatia Osiguranje fra Kroatien, som i kampen om tredjepladsen besejrede Tatran Prešov fra Slovakiet.

Resultater

Grundspil

Slutspil 

Slutspillet med de fire bedste hold blev spillet i Novi Sad, Serbien.

Kilder / eksterne henvisninger 
SEHA League 
SEHA Bulletin No. 18 
SEHA Bulletin No. 19

Noter 

Sæsoner i SEHA League
Håndbold i 2013
Håndbold i 2014
Hilmar Staalgaard

Hilmar Anders Volstrup Staalgaard (17. januar 1917 i Slagelse - 29. juli 1976 i Køge) var en dansk fodboldspiller.

Hilmar Staalgaard var med til at vinde det første DM i fodbold i 1954 til provinsen med Køge Boldklub, hvor han spillede 630 klubkampe i perioden 1940-1954.
Den 19. oktober 1941 debuterede Hilmar Staalgaard som den første sjællandske (SBU) spiller på det danske A-landshold i en kamp mod Sverige i København. Han spillede syv landskamp og scorede to mål for Danmark i perioden 1941-1951.

Referencer

Eksterne henvisninger 
 

Fodboldspillere fra Danmark
Fodboldspillere fra Køge Boldklub
Personer fra Slagelse
Fodboldlandsholdsspillere fra Danmark
Danskere i 1900-tallet
Bakkegøgelilje

Bakkegøgelilje (Platanthera bifolia), ofte skrevet bakke-gøgelilje, er en 15-50 cm høj orkidé. Den er udbredt over næsten hele Europa og gennem Rusland og Sibirien til den kinesiske Stillehavskyst. Bakkegøgelilje vokser i åbne skove, på overdrev og heder, fra havniveau til højt i bjerge. Arten har hvidlige blomster i en stor aksformet blomsterstand, og den kendes fra den lignende skovgøgelilje på, at blomstens to støvknaprum er tæt samlede og parallelle. I Danmark anerkendes desuden underarten langsporet gøgelilje.
Bakkegøgelilje vokser hist og her i Nordjylland på f.eks. overdrev, fugtig hede eller i klitlavninger, men er sjælden i resten af landet. Den er opført som næsten truet på den danske rødliste. Den blomstrer herhjemme i juni-juli. Arten er i øvrigt almindeligt udbredt i Skandinavien nord for Danmark på enge og i åbne skove.

Langsporet gøgelilje 
Hos langsporet gøgelilje (Platanthera bifolia ssp. latiflora) er blomstens spore mere end 23 millimeter lang til forskel fra den almindelige underarts (bifolia) kortere spore. Den er meget sjælden og findes kun i lerede løvskove i Østjylland og på Sjælland. Langsporet gøgelilje er opført i kategorien truet art, EN i den danske rødliste.

Kilder og henvisninger 

Flerårige urter
Wangen im Allgäu

Wangen im Allgäu er en by i Baden-Württemberg, Tyskland.

Geografi 
Wangen ligger i Region Allgäu.

Historie 
Wangen nævnes første gang som Wangun i 815.

Wangen fik i 1217 stadsret af kejser Frederik 2..

Links 
 Byens hjemmeside – på tysk

Henvisninger 

Byer i Baden-Württemberg
Frie rigsstæder
Mineulykken i Soma 2014

Mineulykken i Soma ca. 60 km. nord for Izmir i det vestlige Tyrkiet, der udløstes den 13. maj 2014, er den værste i landets historie og overgår dermed mineulykken i Zonguldak 1992, som den mest dødelige.

Ifølge Tyrkiets energiminister Taner Yıldız blev 787 personer fanget i minen. 301 arbejdere omkom ved ulykken ibrunkulsminen, der drives af det private mineselskab Soma Kömür İşletmeleri A.Ş.

Ulykken 
Ulykken blev udløst ved en eksplosion den 13. maj 2014 ved 15-tiden lokal tid 2 km. nede i minen, formentlig i en underjordisk transformer-station, og medførte en større brand med massiv kulilte-udledning i minegangene. Pga. skifteholdsafløsning, befandt sig da særligt mange arbejdere i minen, op til 4 km. fra indgangen.

Strømafbrydelsen blokerede elevatorerne som flugtveje. Kun få mennesker nåede til minens eneste tilflugtsrum, men ilten slap også op der og alle der blev senere fundet døde. Under redningsaktionen forsøgtes at pumpe frisk luft fra overfladen ned i mineskakterne, men tilsyneladende uden videre virkning.

Reaktioner 
I storbyerne Izmir, Ankara og Istanbul reageredes med demonstrationer og uroligheder, ligesom der bl.a. blev sparket på premierminister Recep Tayyip Erdogans bil, da han den 15. maj besigtigede ulykkesstedet.

Eksterne links 

 274 er døde i den værste mineulykke i Tyrkiets historie - Jyllands-Posten 14. maj 2014.
 Kayıp sayısı 274'e yükseldi  - NTV 14. maj 2014.
 Strejke for mineofre har udløst uro i tyrkisk millionby - Jyllands-Posten 15. maj 2014. 
 Minearbejder: Jeg forlod minen 10 minutter, før den kollapsede  - Jyllands-Posten 15. maj 2014.

Mineulykker
Tyrkiet
Begivenheder i 2014
Taner Yıldız

Taner Yıldız (født 3 April 1962) er en tyrkisk politiker.
Han er medlem af Retfærdigheds- og Udviklingspartiet og fra 1. maj 2009 minister for energi og naturressourcer i Tyrkiet under premierminister Recep Tayyip Erdoğan. 

Yildiz er uddannet fra Istanbul Tekniske Universitet som elektroingeniør og har arbejdet for Kayseri Electricity Generation Company. Han blev valgt til parlamentet i 2002 og var energirådgiver for premierminister Erdogan siden dennes tiltræden 2003. Efter en rokade af kabinettet, tog han 1. maj 2009 posten som minister for energi og naturressourcer.

Yıldız er gift og har fire børn.

Efter mineulykken i Soma 2014 kritiseres den siddende regering for at være medskyldig i den værste mineulykke i Tyrkiets historie.

Politikere fra Tyrkiet
Borsalino

Borsalino er en italiensk hattefabrikant, særligt kendt for sine fedorahatte.

Borsalino er et kendt mærke over hele verden og en lang række kendte mennesker, herunder skuespillere og andre filmfolk, går med hatte fra firmaet.

Historie 

Den første Borsalinofabrik blev grundlagt i Alessandria i Italien i 1857, efter at iværksætteren Giuseppe Borsalino havde været på studietur i Frankrig for at lære om moderne produktionsmetoder. Virksomheden blev hurtigt en succes, og i 1875 indeholdt Borsalinokataloget over tres forskellige modeller.

Giuseppe Borsalino var tidligt ude med at se behovet for velfærdstilbud for arbejderne, og indførte gratis medicinsk hjælp og pensionsopsparing for sine medarbejdere.

Ved Borsalinos død i 1900 havde fabrikken næsten tusind ansatte, og producerede en million hatte om året. Succesen fortsatte under den nye leder, Borsalinos søn Teresio, og i 1913 havde virksomheden 2.500 ansatte og producerede to millioner hatte årligt.

Efter 2. verdenskrig gik hatte af mode, og det gik derfor nedad for Borsalino. Borsalino er alligevel en af verdens mest kendte hatteproducenter, og produkterne eksporteres til hele verden. Sortimentet er også udvidet, sådan at de producerer flere typer hovedbeklædninger også mere "ungdommelige" varianter.

Borsalino flyttede fra sine traditionsrige lokaler i centrum af Alessandria i 1986, og etablerede en ny fabrik i en forstad til byen. Den gamle fabriksbygning blev derefter overtaget af University of Eastern Piedmont Amedeo Avogadro.

I december 2017 blev firmaet erklæret for konkurs. Borsalino havde en positiv indtjening i 2015, men kæmpede med gæld og søgte beskyttelse fra kreditorer i retten. De omkring 130 medarbejdere vil fortsætte med at producere de omkring 150.000 hatte årligt, i hvert fald på kortere basis.

I populærkultur 
Hatte fra Borsalino har været båret af en lang række kendte skuespiller i mange ikoniske film, heriblandt John Belushi i The Blues Brothers (1980), Harrison Ford som Indiana Jones filmene af samme navn, og en gangsterfilm kaldet Borsalino med Alain Delon og Jean-Paul Belmondo fra 1970.

Kendte brugere 

Blandt de mange kendte personer som har bruger hatte fra Borsalino er den amerikanske skuespiller Johnny Depp, den amerikanske sanger Pharrell Williams og den italienske filminstruktør Federico Fellini. Firmaet selv angiver bl.a. Leonardo DiCaprio, Denzel Washington, Justin Timberlake, Kate Moss, Nicole Kidman, Naomi Campbell og John Malkovich som kunder.

Referencer

Eksterne henvisninger 

 Borsalinos hjemmeside (italiensk, kræver Macromedia Flash)

Hatte
Beklædningsvirksomheder fra Italien
Etableret i 1857
Luksusmærker
Out of Time (R.E.M.-album)

Out of Time er det syvende studiealbum af det alternative rockband R.E.M., og blev udgivet på Warner Bros. Records i 1991. Med Out of Time voksede R.E.M.'s status fra at være et kultband til et stort internationalt navn. Albummet toppede albumhitlisterne i både USA og Storbritannien, og var den amerikanske albumchert i 109 uger i træk, og nåede to gange at toppe listen. Det tilbragte 183 uger på de britiske hitlister og havde en enkelt uge som #1. Albummet solgte mere end 4,5 mio. eksemplarer i USA alene, og over 18 mio. eksemplarer på verdensplan.. Albummet vandt tre Grammy Awards: en som Best Alternative Music Album, og to for den første single, "Losing My Religion", der også blev en af bandets mest populærer sange.

Detaljer 
Out of Time kombinerer elementer fra pop, folkmusik og klassisk musik som på deres forrige album Green, med nye elementer af country som fortsatte i det efterfølgende album Automatic for the People, der udkom i 1992.

Efter udgivelsen af "Losing My Religion", som blev R.E.M.'s største hit i USA, blev Out of Time gruppens første album, der toppede albumhitlisterne i USA og Storbritannien. Bandet tog ikke på turne i forbindelse med udgivelsen.

I Tyskland, er det gruppens bedst sælgende album, med mere end 1,25 mio. solgte eksemplarer og fem gange guld.

Out of Time var det første R.E.M.-album, der blev udgivet på Compact Disc, hvilket kom inklusive albumnoter og potkort. I Spanien blev der afholdt en konkurrence til albummet coveret af en limited edition-udgave. Vinderen blev et abstrakt Oliemaleri.

Spor

Referencer

Eksterne henvisninger 
 

R.E.M.-album
Album fra 1991
Little Missouri River

Little Missouri River er en flod i det nordlige USA, og en biflod til Missouri-floden. Den er 901 km lang, og har udspring i Crook county i Wyoming. Floden løber mod nord et kort stykke gennem den sydøstligste del af Montana, derefter det nordvestlige jørne af South Dakota, før hovedløbet passerer North Dakota.

Ved den nordøstlige del af floden ligger nationalparkerne Theodore Roosevelt National Park og Little Missouri National Grassland (4.140 km²). Little Missouri River løber ud i Missouri i den opdæmmede Lake Sakakawea.

Flodens afvandingsområde er omkring 13.000 km².

Eksterne kilder/henvisninger 

Vandløb i North Dakota
Vandløb i South Dakota
Vandløb i Wyoming
Vandløb i Montana
Moholt

Moholt er et område i Trondheim beliggende mellem Tyholt og Loholt. Bydelen ligger længst vest på plateauet Snaustrinda sydøst for centrum. Moholt domineres af Moholt studentby. Dessuden holder Høgskolen i Sør-Trøndelags økonomiuddannelse (Handelshøyskolen i Trondheim) til i Moholt. Her ligger også bydelens postkontor, en filial af folkebiblioteket, og et udvalg dagligvarebutikker.

Området ligger desuden meget tæt på Europavej E6, der går forbi Trondheim.

Bydele i Trondheim
Maria Gaetana Agnesi

Maria Gaetana Agnesi (født 16 maj 1718 i Milano, død 9 januar 1799 sammesteds) var en italiensk matematiker, filosof, teolog og humanist.

Agnesi var datter af en professor i matematik under hvis ledelse, hun studerede først klassiske og orientalske og senere moderne sprog. Derefter dyrkede hun matematik og fysik, og blev til sidst professor i matematik i Bologna. Hun trådte dog efter få års forløb tilbage fra denne stilling, kastede sig over teologiske studier og helligede sig derpå resten af sit liv ganske til fattig- og sygepleje i Milano.

Hæder 
 Kurven med navnet "Agnesis heks" er opkaldt efter hende
 Agnesi har fået et krater på Venus opkaldt efter sig.
 Asteroiden 16765 Agnesi (1996)

Kilder 
 , bind 1, side 315

 	

Personer fra Milano
Matematikere fra Italien
Kvindelige matematikere
Italienere i 1700-tallet
Black Jack (manga)

Black Jack (ブラック · ジャック, Burakku Jakku) Er en japansk manga figur, der er illustreret af Osamu Tezuka i 1970'erne, der beskæftiger sig med de medicinske eventyr under titlen, læge Black Jack.

Black Jack består af hundredvis af korte, selvstændige historier, der typisk er omkring 20 sider lang. Black Jack er også blevet animeret i to tv-serier og to film. Black Jack er Tezuka tredje mest berømte manga, efter Astro Boy og Kimba the White lion. I 1977 vandt den 1. Kodansha Manga Award for Shōnen.

Resumé 
De fleste af historierne inddrager Black Jack, som udfører nogle gode gerninger, som han sjældent får anerkendelse for - ofte kureres fattige og nødlidende gratis, eller underviser den arrogante i ydmyghed. De ender ofte med en god, human person, varige modgang, ofte uundgåelige død, for at redde andre.

Karakterer fra 2004 animerede udgave 
Udover Black Jack fremtræder følgende karakterer:

Chiyoko Wato (和登千代子)
 Wato er kaptajn i kendo-klubben i Ooana Senior High School og er berygtet for hendes langsommelighed. Hun er en åbenhjertig drengepige med en stærk følelse af retfærdighed, en kontrast til hendes bedste ven Kumiko. Efter Black Jack helbreder Sharakus sygdom i "The Missing Needle", bliver Wato en positiv tilhænger og ven af lægen. Hendes far, Dr. Kenmochi, er en arkæolog, som arbejder i Sydasien. 

Øvrige karakterer er:

Pinoko (ピノコ),  Chiyoko Wato (和登千代子), Kumiko Honma (本間久美子), Hosuke Sharaku (写楽保介, Sharaku Hōsuke), Largo (ラルゴ), Master (Tetsu) (哲（てつ), Biwamaru (琵琶丸),  Konomi Kuwata aka Black Queen (桑田このみ), Megumi Kisaragi (如月めぐみ), Dr. Jotaro Honma (本間 丈太郎, Honma Jōtarō), Dr. Kiriko (ドクター・キリコ, Dokutā Kiriko), Benitokage (紅蜥蜴 ), Mio Hazama (間みお) og Kagemitsu Hazama.

Referencer 

Manga
Orientkaj Station

Orientkaj Station er en højbanestation på den københavnske Metros Nordhavnslinje. Orientkaj Station ligger ud til Orientbassinet i Københavns Nordhavn og åbnede 28. marts 2020. Stationen er endestation for Nordhavnslinjen, men på sigt er det muligt, at der vil ske en forlængelse, for eksempel i form af et loop gennem en ny bydel i Nordhavnen eller som en forbindelse til den planlagte Lynetteholmen.

Stationen er udført som et lukket stationsrum med perrondøre mellem perron og skinner. Denne stationstype er lig den, der er anvendt på Københavns Lufthavn Station, men står i modsætning til de øvrige overjordiske stationer på Københavns Metronet, der alle er udført som åbne perroner. 

Stationen er beklædt med små hvide sekskantede fliser, der går igen på elevatorskakt, trappeopgange, samt i loftet, hvor der endvidere er installeret ovenlysvinduer. Desuden er der fra det østlige spor udsigt udover havnebassinet.

Orientkaj Station er i øvrigt den nordligste station på Metronettet. 

Orientkaj Station ligger i takstzone 1.

Galleri

Referencer

Eksterne henvisninger 

 Metroens hjemmeside

Østerbro
Stationer på Københavns Metro Linje M4
Kongens Have (flertydig)

Kongens Have er navnet på flere parker i Danmark:

 København
 Odense
 Helsingør
Oldfransk

Oldfransk er en betegnelse for de romanske sprog af sprogfamilien langues d'oïl, som taltes i den nordlige halvdel af Frankrig, i Belgien og dele af Schweiz mellem ca. det 9. århundrede og det 14. århundrede.

Oprindelse og efterfølger 
Sproget er romansk og stammer fra vulgærlatin, som var udbredt over hele romerriget. Det bliver historisk set efterfulfgt af
middelfransk.

Eksterne henvisninger 
 Afsnit om oldfransk af dr.phil. P. Munch i Salmonsen, bind 8, side 696

 
Frankrigs historie
Uddøde europæiske sprog
DenFri

DenFri er et dansk blogunivers, der blev drevet af Michael Jeppesen, Karoline Wolsing Wullum og Jonas Neivelt.

Siden blev grundlagt i 2011 og havde ifølge Jeppesen som mål at indeholde lige dele nyheder, satire og kritik.

Blandt de tilknyttede skribenter er Erwin Neutzsky-Wulff, Henrik Moltke, Kristian von Bengtson, Uwe Max Jensen, Ditte Okman, Mads Holger, Klaus Riskær Pedersen, Keith Thomas Lohse, Bitterfissen Bethany og Peter Kofod. 

Siden stod for det første danske interview med Edward Snowden.

Kilder og eksterne henvisninger 
 DenFri

Referencer 

Etableret i 2011
Blogs fra Danmark
Sukhoj

Sukhoj () er en russisk flyfabrikant. Virksomheden blev grundlagt af Pavel Sukhoj i 1939 som Sukhoj Designbureau, og består i dag af Sukhoj Designbureau, Novosibirsk flyproduktionsforening (NFPF), Komsomolsk-na-Amure flyproduktionsforening (KnAFPF) og Irkutsk luftfart. Sukhoj har hovedsæde i Moskva. Sukhoj producerer fly til militær og civil brug samt fly til luftakrobatik.

Sukhojs militærfly benyttes af det Ruslands luftvåben og marine, men er også eksporteret til Indien, Kina, Polen, Tjekkiet, Slovakiet, Ungarn, Tyskland, Syrien, Algeriet, Nordkorea, Vietnam, Afghanistan, Jemen, Egypten, Libyen, Iran, Angola, Etiopien og Peru. I alt er mere end 2000 Sukhoj-fly solgt til udlandet.

Sukhoj er som de øvrige større russiske flyproducenter lagt ind under selskabet United Aircraft Corporation (UAC), der er ejet af den russiske regering. Efter reorganisering af UAC er Sukhojs produktion af det civile passagerfly Sukhoj Superjet 100 overflyttet til et andet af UAC's selskaber, Irkut, og Sukhoj producerer i dag primært militærfly.

Fly der er eller har været serieproduceret 

(NATO-kaldenavn i kursiv)

 Su-2 – let bombefly
 Su-7 Fitter – jagerbomber
 Su-9 Fishpot – jagerfly
 Su-11 Fishpot – jagerfly
 Su-15 Flagon – jagerfly
 Su-17 Fitter – jagerbomber
 Su-20 Fitter – jagerbomber
 Su-22 Fitter – jagerbomber
 Su-24 Fencer – bombefly
 Su-25 Frogfoot – luftstøttefly 
 Su-26 civilt luftakrobatikfly

 Su-27 Flanker-A/B
 Su-29 civilt luftakrobatikfly
 Su-30 Flanker-C
 Su-31 civilt luftakrobatikfly
 Su-33 Naval Flanker (Flanker-D)
 Su-34 Platypus (Fullback)
 Su-35 Flanker-E
 Su-39 Frogfoot – luftstøttefly
 Sukhoj-Gulfstream S-21 supersonisk privatjetfly
 Su-80, kommercielt multirolle transport-/passagerfly 
 Sukhoj Superjet 100

Prototyper og eksperimentelle fly 
 Su-1 – jagerfly
 Su-3 – jagerfly
 Su-5 – turbopropluftstøttefly
 Su-6 – luftstøttefly
 Su-7 – jagerfly
 Su-8 – luftstøttefly
 Su-9 – luftstøttefly
 Su-12 – rekognosceringsfly
 Su-37 Super Flanker (Flanker-F)
 S-47 Berkut – luftstøttefly
 T-4 – supersonisk bombefly
 Sukhoj Su-57 (tidligere kendt som T-50 PAK-FA) – 5. generations kampfly

Eksterne henvisninger og kilder

Referencer

Eksterne henvisninger 
 Sukhojs officielle hjemmeside  

 
Etableret i 1939
Flyproducenter fra Sovjetunionen
Luftfart i Rusland
Spodsbjergvej

Spodsbjergvej er en 2-sporet motortrafikvej mellem Halsted og Tårs Færgehavn, vejen er en del af Primærrute 9, der går fra Odense via Spodsbjerg til Nykøbing Falster.

Motortrafikvejen starter i Maribovej og føres mod nord, vejen passere Halsted Hedevej og dernæst  Nakskovvej hvor der er forbindelse til Nakskov, derefter forsætter vejen nord om  Branderslev og passere Tårs Landevej. Motortrafikvejen forsætter syd om  Sandby og ender i Færgevej ved Tårs Færgehavn, hvortil der er forbindelse med færge til Spodsbjerg på  Langeland.

I  2012 blev Vejdirektoratet færdig med en forundersøgelse af en opgradering af vejen mellem Tårs Færgehavn og Maribo, eller en ny vej til  Holeby ved Sydmotorvejen E47/E55. I forundersøgelsen forslog Vejdirektoratet at opgradere den nuværende hovedlandevej mellem Halsted og Maribo til 2 sporet eller 2+1 sporet motortrafikvej.

Nakskov
Motortrafikveje i Danmark